‘தெருமரல்’ என்பது உள்ளத்தின் சுழற்சியை, மன இறுக்கத்தைக் குறிக்கும். ‘பேய் ஓம்பிய’ என்பது மன நோயின் குறிப்பு. மன நோய், தமிழ் மருத்துவத்தில் சிறப்பு மருத்துவமாகும். ‘பையுள் சிறுமையும் நோயின் பொருள’	- தொல்.சொல்.உயிரி. 824. பையுள் என்பது வலியைத் தருகின்ற நோயைக் குறிக்கும் சொல்லாகும். ‘வயா என்கிளவி வேட்கைப் பெருக்கம்’	- தொல்.சொல்.உயிரி. 854. வயா என்பது கருவுற்றிருக்கும் வேளையில் வரும் நோயைக் குறிக்கிறது. இந்நோய் விலங்கு, தாவரம், பெண் ஆகியோருக்கு ஏற்படும் நோயாகும். ‘மூப்பே பிணியே வருத்தம் மென்மையொடு யாப்புற வந்த இளிவரல் நான்கே’		- தொல்.மெய்ப். 6. இளிவரல் நான்கும் நோயின் குறிப்பாகும்.